അതിതീവ്ര ന്യൂനമര്ദ്ദം : സംസ്ഥാനത്ത് കനത്ത മഴയ്ക്ക് സാധ്യത 8 ജില്ലകളില് യെല്ലോ അലര്ട്ട് തിരുവനന്തപുരം :ബംഗാള് ഉള്ക്കടലില് അതിതീവ്ര ന്യൂനമര്ദ്ദം രൂപപ്പെട്ട സാഹചര്യത്തില് സംസ്ഥാനത്ത് ഇന്നും ശക്തമായ മഴയ്ക്ക് സാധ്യത. 8 ജില്ലകളില് യെല്ലോ അലര്ട്ട് പ്രഖ്യാപിച്ചു. കോട്ടയം, എറണാകുളം, ഇടുക്കി, മലപ്പുറം, കോഴിക്കോട്, വയനാട്, കണ്ണൂര്, കാസര്കോട് ജില്ലകളിലാണ് യെല്ലോ അലര്ട്ട് പ്രഖ്യാപിച്ചിട്ടുള്ളത്. ഒറ്റപ്പെട്ട ശക്തമായ മഴയ്ക്കുള്ള സാധ്യതയാണ് ഇവിടെ പ്രവചിക്കപ്പെട്ടിരിക്കുന്നത്. 24 മണിക്കൂറില് 64.5 മില്ലിമീറ്റര് മുതല് 115.5 മില്ലിമീറ്റര് വരെ മഴ ലഭിക്കുന്ന സാഹചര്യമാണുള്ളത്. വടക്ക് പടിഞ്ഞാറ് ബംഗാള് ഉള്ക്കടലിലെ തീവ്ര ന്യൂനമര്ദ്ദം കഴിഞ്ഞ മണിക്കൂറുകളിലായി പടിഞ്ഞാറ് വടക്കുപടിഞ്ഞാറ് ദിശയില് മണിക്കൂറില് 12 കിലോമീറ്റര് വേഗതയില് സഞ്ചരിച്ച് ശക്തിപ്രാപിച്ച് സീസണിലെ ആദ്യ അതിതീവ്ര ന്യൂനമര്ദ്ദമായി മാറുകയായിരുന്നു. അടുത്ത മണിക്കൂറുകളില് വടക്ക്പടിഞ്ഞാറ് ദിശയില് സഞ്ചരിച്ച് ശക്തി കുറഞ്ഞ തീവ്ര ന്യൂനമര്ദ്ദമാകും. കടലാക്രമണത്തിനും ഉയര്ന്ന തിരമാലകള്ക്കും സാധ്യത ഉള്ളതിനാല് തീരവാസികള് ജാഗ്രത പാലിക്കണമെന്നും നിര്ദ്ദേശമുണ്ട്. ബീച്ചുകളില് പോകുന്നതും കടലില് ഇറങ്ങുന്നതും ഒഴിവാക്കണമെന്നാണ് നിര്ദ്ദേശം. എന്നാല് കേരള തീരത്ത് മത്സ്യബന്ധനത്തിന് തടസമില്ല. വടക്കന് കേരളത്തില് കൂടുതല് മഴ കിട്ടുമെന്നാണ് കാലാവസ്ഥ നിരീക്ഷണ കേന്ദ്രത്തിന്റെ അറിയിപ്പ്.